Kevesebb mint 24 óra alatt elfogta a rendőrség azt a 30 éves bákói férfit, aki fekete festékszóróval fújta le a magyar feliratokat helységnévtáblákon több székelyföldi településen, írja a Székelyhon.ro. A Hargita Megyei Rendőr-főkapitányság hivatalból indított eljárást az ügyben, a gyanúsított férfi autóját térfigyelő kamerák felvételei alapján azonosították. A felvételekből kiderült, hogy „szombaton 23 óra 27 perckor egy Bákó megyei rendszámú személyautó érkezett be Székelyudvarhelyre, amelyik a város Csíkszereda felé vezető kijáratánál, a helységjelző táblánál 23 óra 34 perckor állt meg, utasai pedig megrongálták azt” – írja a lap.

A 30 éves férfi autójában megtalálták a fekete festéket, és miután szembesítették a bizonyítékokkal, a férfi beismerte, hogy ő festett le több helységnévtáblát Hargita és Maros megyében. Ezért kétéves börtönbüntetést is kaphat.

A táblarongálást a Romániai Magyar Demokrata Szövetség, valamint Gálfi Árpád, Székelyudvarhely polgármestere is elítélte.